एक वर्षमा दस लाख बढीको अखाद्य सामग्री नष्ट
वाणिज्य, आपूर्ति तथा उपभोक्ता संरक्षण कार्यालय नेपालगन्जले गत आर्थिक बर्ष २०७९–८० मा गरेको अनुगमनका क्रममा दस लाख रुपियाँभन्दा बढीको अखाद्य बस्तु फेला पारेर नष्ट गरेको छ ।
सिराज खान नेपालगन्ज, साउन २० गते । वाणिज्य, आपूर्ति तथा उपभोक्ता संरक्षण कार्यालय नेपालगन्जले गत आर्थिक वर्ष २०७९/८० मा गरेको अनुगमनका क्रममा दस लाख रुपियाँभन्दा बढीको अखाद्य बस्तु फेला पारेर नष्ट गरेको छ । सो कार्यालयले गएको एक वर्षमा ५८५ वटा विभिन्न फर्मको अनुगमन गर्दा दस लाख ७४ हजार १० रुपियाँको खान अयोग्य सामान नियन्त्रणमा लिएर नष्ट गरेको हो । वाणिज्य, आपूर्ति तथा उपभोक्ता संरक्षण कार्यालय नेपालगन्जका सूचना अधिकारी देविलाल चौलागाईले गत वर्ष विगतका वर्षभन्दा धेरै बढी अखाद्य सामग्री नियन्त्रणमा लिइएको जानकारी गराउँदै अनुगमनको क्रममा २८१ वटा फर्म र पसल मापदण्ड विपरित पाइएकाले उनिहरुलाई कारवाही गरिएको बताउनुभयो । कार्यालयले गरेको ५८५ फर्मको अनुगमनका क्रममा २६५ वटा पसल र फर्म मात्रै सामान्य अवस्थामा रहेको पाइएको उहाँको भनाइ छ । सूचना अधिकारी चौलागाईका अनुसार कार्यालयले फर्म अनुगमनका क्रममा मापदण्ड पालना नगरेको पाइएका फर्मलाई ७ लाख ३५ हजार जरिवाना गरेको जनाएको छ  । गत आर्थिक वर्षमा बाँकेमा ३ वटा वस्तु नमूना परीक्षणका लागि लिइएको थियो भने ४ वटा फर्मको कारोबार रोक्का गरी शिलबन्द गरिएको थियो । वाणिज्य, आपूर्ति तथा उपभोक्ता संरक्षण कार्यालय नेपालगन्जले गत आर्थिक वर्ष २०७९–८० मा ४२ लाखभन्दा बढी राजस्व संकलन गरेको छ । कार्यालयले विभिन्न शिर्षकमा ४२ लाख ६६ हजार ३५० रूपियाँ राजश्व संकलन गरेको छ । सो अवधिमा ३५ वटा विभिन्न फर्मलाई जरिवाना गरिएको जनाइएको छ । गत आर्थिक वर्षमा ८९७ प्राइभेट फर्म र ३२ साझेदारी फर्म नवीकरण भएका छन् । नवीकरणबाट १२ लाख ३१ हजार ७५० रुपियाँ राजश्व संकलन भएको छ । त्यस्तै, सोही अवधिमा ७२८ फर्म संशोधन भए भने ६ साझेदारी फर्मबाट १७ लाख २७ हजार ८३० रुपियाँ राजश्व संकलन भएको छ । गत आर्थिक वर्षमा कुल १ हजार ८८४ वटा फर्मले वाणिज्य, आपूर्ति तथा उपभोक्ता संरक्षण कार्यालयसँग सम्बन्धित दर्ता, नवीकरण, खारेजीको काम गरेको सो कार्यालयले जनाएको छ ।